Știi momentele alea când intri un pic pe Facebook și vezi că aproape toți prietenii tăi dau share ca nebunii la ceva? Ei bine, dacă trăiești în capitala Banatului, te poți aștepta ca, de multe ori, să fie vorba de ceva ce a zis sau a făcut Nicolae Robu.

Duminică, scandalul a plecat de la un status al primarului din Timișoara care s-a arătat foarte deranjat că niște membri USR, care strângeau semnături pentru propunerea de modificare a Constituției numită „Fără penali în funcții publice”, au îndrăznit să-l abordeze și pe el pe stradă.

„Cât tupeu să ai pentru a pretinde că militezi pentru legalitate, pentru stat de drept, împotriva penalilor, iar tu să încalci cu nonșalanță legile și regulile locale, inclusiv normele de bun simț, până la urmă”, a scris primarul Robu pe Facebook. Totul cu majuscule.

Problema mai mare nu a fost că primarul și-a vărsat frustrările pe Facebook, ci că ulterior postării sale, oamenii care strângeau semnături s-au trezit cu Poliția Locală Timișoara pe cap.

Am vrut să aflu adevărul din acest scandal, așa că am vorbit cu toate părțile implicate. Mă rog, cu cei de la Poliția Locală Timișoara nu am reușit pentru că purtătorul de cuvânt era prins în alte activități, cu ocazia zilei porților deschise. Am lăsat contactul meu, dar n-am primit niciun punct de vedere până la ora publicării acestui articol.

Senatorul USR Nicu Fălcoi: „Primarul i-a spus unui agent: dați-le amendă!”

Prima persoană pe care am sunat-o a fost senatorul Nicu Fălcoi de la USR Timiș. Acesta este unul dintre cei care, în opinia lui Nicolae Robu, agasau oamenii pe stradă cu strângerea de semnături.

Iată ce mi-a zis parlamentarul:

„Domnu' primar a zis «eu nu semnez prostia asta de-aici». Bineînțeles, umbla cu Poliția Locală după el, că n-are curaj să meargă singur prin oraș și, imediat, s-a adresat unui agent că «să le dați amendă», după care a rectificat «nu, să nu le dați amendă, dar să le dați avertisment neapărat!».”

Senatorul USR mi-a spus că regretă că el și colegii săi nu au fost suficient de rapizi încât să înregistreze toată discuția. Cu toate acestea, au publicat un filmuleț care certifică cel puțin partea cu „să le dați avertisment”. În înregistrare, primarul chiar spune cu subiect și predicat că el dă ordine.

„După aceea, am rămas cu polițiștii cam vreo oră și jumătate până să ne scrie procesul verbal”, continuă USR-istul. „A venit până și consilierul juridic de la Poliția Locală.” Fălcoi și Lațcău s-au ales cu avertisment pentru nerespectarea Legii adunării publice.

Dacă nu știai, în opinia polițiștilor locali din Timișoara, dacă împarți pliante pe stradă înseamnă că întreprinzi o adunare publică.

„Bine, avertismentul e scris într-o parte cu o lege, iar în altă parte cu altă lege. Dar i-am avertizat că totul va fi mediatizat”, mi-a mai spus parlamentarul.

Ce spune primarul Nicolae Robu

L-am prins pe domnul primar pe drum către un șantier. Deși tocmai pusese un comunicat de presă pe internet, primarul a acceptat să stea de vorbă și cu mine. Robu a început prin a-mi spune că are un gust amar despre cele întâmplate. Primarul susține că s-a uitat în mașină peste comentariile critice adunate la postarea de pe Facebook și a observat că „majoritatea erau lăsate de oameni care nici nu sunt în oraș sau chiar de membrii USR. Eu așa un limbaj n-am văzut de când sunt în politică”. Astfel, explică Robu, scârbit de ce a văzut pe Facebook a decis să-și șteargă statusul. La câteva ore însă (pe la 1 noaptea), l-a pus iar, cu exact același text. O altă postare, la o oră distanță, îl înfățișa pe dumnealui mâncând dude.

După aceea, Robu mi-a explicat de ce membrii USR au primit avertisment de la Poliția Locală:

„Ei (n.r.-inițiatorii petiției) știau expres că e nevoie să ceară aprobare, lucru pe care l-au și făcut. Pentru nouă din unsprezece locuri, au și obținut-o. Normal că e necesară, că nu face fiecare ce vrea. Nu se aprobă pe pietonală distribuția de pliante, strângerea de semnături sau alte activități care agasează.”

Dar întrebarea de baraj rămâne: i-a pus el pe polițiștii locali să-i amendeze pe useriști pentru că strângeau semnături de la timișoreni?

„Eu, ca primar, printre altele, am în coordonare Poliția Locală. Nu numai eu, orice primar. Și nu am chemat eu polițiștii, că ei mai patrulează. Presupun că și dacă nu eram, tot îi amenda. Tocmai, eu am cerut să nu-i amendeze, ci să le dea doar avertisment. Evident că dau ordine Poliției Locale că e-n fișa postului. Ordine în concordanță cu legea!”

Și, totuși, încalcă sau nu legea USR pentru că strânge semnături pe stradă?

Screenshot via pagina de Facebook a USR Timiș

„Am început campania aceasta de două luni în Timișoara. Aceasta merge destul de bine, iar noi am primit autorizație, dar aceasta este pentru cortul imobil la care se poate veni și semna”, mi-a spus Ruben Lațcău, vicepreședintele USR Timișoara.

Îmi zice că această campanie este făcută de voluntari. Astfel, le e mult mai ușor să meargă și să strângă semnăturile de la oameni, decât să-i aștepte doar în acel punct.

„Într-adevăr, sunt și oameni care nu vor să semneze, cum susține primarul. Dar asta nu-i nicio problemă, că nu-i agasăm. Le spunem despre campanie, iar dacă nu-i interesează, le urăm o zi bună”, mi-a mai declarat useristul.

„Dacă domnul Robu consideră că adunare publică este când șase persoane strâng semnături, înseamnă că dacă te strângi cu prietenii la o terasă și povestești o chestie, faci o adunare publică. Și-atunci, poate să vină poliția să te amendeze”, mai spune Lațcău.

Vicepreședintele USR consideră că autorizația pe care partidul său a obținut-o este pentru un cort sau o colibă.

„În schimb, când strângi niște iscălituri, n-ai nevoie de așa ceva”, argumentează el.

Robu vrea să aibă totuși ultimul cuvânt

Ca să arate totuși că-l interesează și fondul problemei, Nicolae Robu a pus ieri dimineață un sondaj pe pagina lui de Facebook, în calitate de „om ultracorect, ultracinstit și cu profund respect pentru lege”.

Opțiunile sondajului sunt „FĂRĂ PENALI! LEGE ÎN TOT!” și „E BINE CUM E ACUM!”. Tu ce-ai vota?